Kook kaal saam met Armand!
Armand Aucamp is een van die begeerlikste celebs in Suid-Afrika. Aanhangers begeer óf sy lyf óf om soos hy te lyk. Nou deel Armand sy geheim met almal: Hy eet kaal, gestroopte, heel kos in die vorm van die sogenaamde "banting"- of "keto"-leefstyl. Met 'n hoë-vet-lae-koolhidraat (HVLK)-dieet hou hy daardie Adonis-lyf in stand en maak hy sy bewonderaars mal.
Maar vir Armand is "banting" of "keto" geen straf nie. Naas toneelspel is kosmaak sy groot liefde en sedert hy die HVLK-leefstyl ontdek het, het hy met soveel kreatiewe maniere vorendag gekom om gesonde kos lekker te maak, dat hy besluit het om sy resepte in 'n boek met die wêreld te deel.
Armand Kook Kaal bestaan uit 100 HVLK-resepte wat banting- en/of keto-vriendelik is. Stap-vir-stap en met pragfoto's daarby wys Armand jou hoe om smuldisse te skep uit heel, gestroopte bestanddele sonder om die skaal te laat ly.
Kies tussen eierdisse en vleisgeregte, lekkernye en nageregte en word so sterk en slank soos Armand!